གཉིས་པ་ནི།ཁོང་གི་གྲོགས་པོ་རྒྱ་གར་ན་གཞོན་ཞིག་གིས་དབྱིན་ཇི་བར་ཡ་རབས་བྱེད་ཀྱི་འདུག་སྙམ་ནས་དགའ་སྤྲོ་སྐྱེས།ཁོང་གིས་དབྱིན་ཇི་ནང་བཞིན་ཟས་རིགས་རྒྱས་སྤྲོ་ཅན་སྤྱོད་མི་ཐུབ་ཀྱང༌།གོན་པ་གྱོན་སྟངས་ཀྱི་ཕྱོགས་གཅིག་ནས་དབྱིན་ཇི་བ་ཚོ་དང་མཐུན་པར་བྱེད་རྒྱུའི་སེམས་དག་བཅད།ཁོང་གིས་གོན་པ་གསར་པ་འགའ་དང་དར་ཞྭ་རིང་པོ་ཞིག་ཉོས།ཕུ་བོར་གསེར་ཐག་གི་གདུ་བུ་ཞིག་སྐུར་དགོས་ཚུལ་ཡང་བཤད།ཁོས་ཞོགས་པ་རྟག་པར་ཆུ་ཚོད་ཅུང་ཙམ་རིང་གཟབ་ནན་ངང་རྔམ་འཐུག་པའི་སྐྲ་བསླས་པ་དང༌།གྲོགས་པོ་ཚོ་དང་མཉམ་དུ་སོང་སྟེ་ཞབས་བྲོ་དང༌།ཧྥ་རན་སིའི་སྐད།ཟློས་གར་རིགས།མི་མང་ལ་སྐད་ཆ་བྱེད་རྒྱུ་སོགས་ལ་སྦྱངས་མོད།འོན་ཀྱང་ཁོང་གིས་དམིགས་བསལ་གྱིས་སྒྱུ་རྩལ་རིགས་འདི་དག་ལ་འབད་བརྩོན་མ་བྱས་པ་དང༌།ཁོང་གིས་དངུལ་ཡང་ཡང་རྫོགས།ཟླ་གསུམ་གྱི་རྗེས་ཁོང་གིས་རང་གི་ཆུ་ཚོད་དེ་ལེགས་པོར་བེད་སྤྱོད་བྱེད་ཀྱི་མེད་པ་ཤེས་ནས་གོང་གསལ་འདི་དག་ཚང་མ་མཚམས་བཞག་སྟེ།ཁྲིམས་ལུགས་སློབ་སྦྱོང་བྱེད་པའི་འགོ་བཙུགས།སྐབས་དེར་ཁོང་མུ་མཐུད་ཆོས་ལུགས་ལ་དོ་སྣང་ཇེ་ཆེར་སོང་པའི་མི་ཞིག་ཏུ་གྱུར་པ་དང༌།ཁོང་གི་གྲོགས་པོ་ཚོས་རང་གི་ཆོས་ལུགས་ཀྱི་དམ་པའི་གསུང་རབ་ལེགས་ལྡན་ནག་པོའི་ཀླུ་༼བྷག་བན་གཱིས་ཏ།༽ཞེས་པར་གོ་བ་ལེན་ཚུལ་ངོ་སྤྲོད་བྱེད་རེ་བྱས།ཁོང་གིས་དེའི་ཁྱད་ཆོས་ཇི་འདྲ་ཞིག་ཡིན་མིན་བལྟས་པར།དེ་སྔོན་གྲོགས་པོ་ཞིག་གིས་བདེན་པའི་ཤེས་བྱ་སྤྲོད་པའི་དེབ་ཡག་ཤོས་ཤིག་སྟེ།ཡེ་ཤེས་ཆོས་ལུགས་ཀྱི་གསུང་རབ་ཅིག་གནངས་པ་དེའི་ནང་གི་བརྗོད་བྱ་ཁག་ནི་ལེགས་ལྡན་ནག་པོའི་ཀླུའི་བརྗོད་བྱ་དང་གཅིག་མཚུངས་ཡིན་པས་ཇེ་སེ་ལིའི་ཡེ་ཤེས་སྟོན་པའི་བཀའ་རྩོམ་དེ་ཚོར་ཡང་ཧ་ཅང་དགའ་བོར་གྱུར།དེ་ནས་དབྱིན་ཡུལ་གྱི་རྩོམ་པ་པོ་ཁར་ལད༼༡༧༩༥་་་་་༡༨༨༡བར་བཞུགས་པའི་རྩོམ་པ་པོ་གྲགས་ཅན་ཞིག་སྟེ།དམིགས་བསལ་ཁོང་གིས་མང་གཙོ་དང༌།གསར་བརྗེ།དཔའ་བོའི་རིང་ལུགས་བཅས་ཀྱི་ཐད་གཞན་དང་མི་འདྲ་བའི་དེབ་རིགས་དྲུག་ཅུ་ཙམ་བརྩམས་པར་གྲགས།སྒྱུར་མཁན་གྱི་མཆན།༽ཀྱིས་བརྩམས་པའི་དེབ་ཅིག་བཀླགས་ཏེ།དེའི་ནང་ཕུ་རོ་ཧྥེ་ཊི་མོ་ཧ་མ་ཏི་ཁ་ཆེའི་སྟོན་པ་དང༌།ཁོང་གི་རླབས་ཆེ་བའི་འཚོ་བ་རོལ་སྟངས་སྐོར་ཤེས་པ་དང༌།སྐབས་དེ་ནས་བཟུང་ཁོ་རང་ཧ་ཅང་དགའ་བའི་བདེན་པ་ནི་ཆོས་ལུགས་གཅིག་ཁོ་ནའི་ཁྲོད་ནས་མི་རྙེད་པར་བསམ་སྟེ།ཆོས་ལུགས་ཚང་མར་རྒྱུས་ལོན་བྱེད་པའི་འགོ་བཙུགས།ལོ་ན་གཞོན་པའི་གྷན་དྷིས་ལོ་བཞིར་ཁྲིམས་ལུགས་སློབ་སྦྱོང་བྱས་པའི་ཡིག་རྒྱུགས་ལེགས་པར་འཕྲོད་དེ་ཕྱི་ལོ་༡༨༩༡ལོར་ཕྱིར་རྒྱ་གར་དུ་ཕེབས།ཁོང་འབྱོར་མ་ཐག་པའི་སྐབས་དེར་གྲོགས་པོ་ཞིག་གིས་ཁོང་གི་མ་ཡུམ་གྲོངས་པར་བཤད་པ་འདི་ནི་དེ་སྔོན་དབྱིན་ལན་དུ་མ་སོང་སྔོན་ཡབ་དམ་པ་གྲོངས་པ་ལས་ཀྱང་ཡིད་ཆེས་དཀའ་པའི་དོན་རྐྱེན་ཞིག་ཏུ་གྱུར།